Anonymous

Anonymous on anonüümsete aktivistide ja häktivistide rahvusvaheline, ilma keskse ülesehituseta ühendus (võrgustik).AKIT: Anonymous Anonymoust on nimetatud "detsentraliseeritud juhtimisstruktuuriga internetikogukonnaks, mis tegutseb pigem  ideede kui käskude järgi".

Anonymousel puudub vormiliselt liikmeskond ning iga inimene võib selle nime all tegutseda.

Anonymouse liikumine tekkis 2003. aasta paiku pildifoorumis (inglise keeles imageboard) 4chan, kus kasutajad allkirjastavad vaikimisi oma postitused pseudonüümiga Anonymous. Anonymouse liikumisega seotud inimesed (tuntud ka kui "anonid") kasutavad avalikult esinedes mõnikord oma isikusamasuse varjamiseks Guy Fawkesi maske, mis on inspireeritud romaanist ja filmist "V nagu veritasu".

Anonymous sai kuulsaks mitmete, ajakirjanduses laialt kajastatud, "meediatrikkidega" (näiteks 4chani asutaja Christopher Poole'i valimine ajakirja Time korraldatud veebiküsitluses aasta inimeseks) ja hajutatud teenusetõkestamise (DDoS) rünnetega valitsuste, usuorganisatsioonide ja üleilmsete äriühingute/korporatsioonide veebiserveritele. 

Väidetavalt Anonymousega seotud küberrünnakutes osalemise eest on erinevates riikides vahistatud mitmeid inimesi. Hinnangud võrgustiku tegevuse (ja selle efektiivsuse) osas on väga erinevad, pooldajad on Anonymoust kirjeldanud kui "vabadusvõitlejaid" ja "interneti Robin Hoode", kriitikud aga kui "küberlintšijaid" ja "küberterroriste". 2012. aastal valis uudisteajakiri Time Anonymouse "Maailma 100 kõige mõjuvõimsama inimese" hulka.

Anonymousel puudub ühiselt omaksvõetud filosoofia või poliitiline ideoloogia ning võrgustiku liikmete omavahelised eriarvamused on tavapärased. Üldiselt seisavad anonid üksmeelselt vastu internetitsensuurile ja toetavad netineutraalsust. Samuti oli Anonymous Occupy Wall Streeti ja Araabia kevade varajane toetaja.

Anonymous allkirjastab paljud oma avaldused ja pöördumised juhtlausega: "Teadmised on priid. Me oleme Anonymous. Me oleme Leegion. Me ei andesta. Me ei unusta. Eeldage meie tulekut." ("Knowledge is free. We are Anonymous. We are Legion. We do not forgive. We do not forget. Expect us.") 

Vaata ka
Anonüümsus
Rahvaalgatus
Sõnavabadus
Tsensuur
WikiLeaks

 Viited 

 Bibliograafia 
 Kelly, Brian (2012). "Investing in a Centralized Cybersecurity Infrastructure: Why 'Hacktivism' can and should influence cybersecurity reform" (PDF). Boston University Law Review. 92 (5): 1663–1710.

Välislingid

 August 22, 2008,  Canadian Narconon-Scientology connection, wikileaks.org, Ex-scientologists, local Anonymous movement, Dr. Steve Kent of the University of Alberta
 Anonymous 'hacktivist' goes public on cyber protests, bbc.com
 Anonews (inglise keeles)
 Carmela Chirinos. Anonymous has unleashed a successful cyber war to undermine Putin’s Ukraine invasion. Fortune, 18. märts 2022

Kategooria:Internetikultuur
Kategooria:Aktivism